เขื่อนและอ่างเก็บน้ำต่างๆ มีศักยภาพรองรับน้ำฝนได้อีกร้อยละ 51 โดยเฉพาะลุ่มน้ำเจ้าพระยา
นายทวีศักดิ์ ธนเดโชพล รองอธิบดีกรมชลประทาน กล่าวถึงแผนรับมือและติดตามสถานการณ์น้ำว่า กรมชลประทาน ได้สำรวจปริมาณน้ำในอ่างเก็บน้ำขนาดกลาง 412 แห่ง และขนาดใหญ่ 35 แห่ง เมื่อเทียบกับปีก่อนมีปริมาณน้ำมากกว่าร้อยละ 7 หรือประมาณกว่า 5,000 ล้านลูกบาศก์เมตร ภาพรวมมีน้ำในอ่างเก็บน้ำประมาณ 37,176 ล้านลูกบาศก์เมตร ยังมีศักยภาพรองรับน้ำน้ำฝนได้อีกประมาณร้อยละ 51 ในส่วนของลุ่มน้ำเจ้าพระยามี 4 เขื่อนหลัก คือ เขื่อนภูมิพล เขื่อนสิริกิติ์ เขื่อนแควน้อยบำรุงแดน และเขื่อนป่าสักชลสิทธิ์ มีน้ำรวมกันอยู่ประมาณ 8,048 ล้านลูกบาศก์เมตร ใช้การได้ 1,352 ล้านลูกบาศก์เมตร เมื่อเทียบกับปีก่อนมีน้ำมากกว่าเท่าตัว ซึ่งน้ำที่ไหลเข้าเขื่อนหลักทั้ง 4 เขื่อนมีมากกว่าน้ำที่ระบายออกหรือใช้การถือเป็นเรื่องที่ดี แล้วเหลือเวลาเพียง 2 เดือนจะหมดฤดูฝนต้องเร่งกักเก็บน้ำให้ได้มากที่สุดไว้ใช้แล้งหน้า ควบคู่กับส่งเสริมให้เกษตรกรใช้น้ำฝนเป็นหลักและใช้น้ำท่าในแหล่งน้ำต่างๆให้เกิดประโยชน์สูงสุด เพื่อเก็บกักน้ำไว้ในเขื่อนให้มาก รองอธิบดีกรมชลประทาน กล่าวถึงแผนการปรับลดการระบายน้ำของเขื่อนจิ่งหงของประเทศจีนว่า กระทรวงทรัพยากรน้ำ สาธารณรัฐประชาชนจีน ได้มีหนังสือแจ้งอย่างเป็นทางการขอเลื่อนกำหนดการปรับลดการระบายน้ำไปเป็นช่วงประมาณปลายเดือนสิงหาคมนี้ โดยจะไม่มีผลกระทบต่อประเทศไทยมากนัก แต่จากการคาดการณ์ของกรมอุตุนิยมวิทยาประเทศไทยจะมีพายุเข้ามาประมาณ 2-3 ลูกช่วงเดือนสิงหาคมถึงกันยายน ซึ่งริมแม่น้ำโขงพายุส่วนใหญ่จะพาดผ่าน สปป.ลาว ก่อน